CELEX: 52020PC0137
Language: sl
Date: 2020-04-07
Title: Predlog SKLEP EVROPSKEGA PARLAMENTA IN SVETA o spremembi Odločbe Sveta 2003/17/ES glede enakovrednosti poljskih pregledov semenskih posevkov žit, ki se izvajajo v Ukrajini, in enakovrednosti semena žit, ki se prideluje v Ukrajini

EVROPSKA KOMISIJA
            Bruselj, 7.4.2020
            COM(2020) 137 final
            2020/0053(COD)
            Predlog
            SKLEP EVROPSKEGA PARLAMENTA IN SVETA
            o spremembi Odločbe Sveta 2003/17/ES glede enakovrednosti poljskih pregledov semenskih posevkov žit, ki se izvajajo v Ukrajini, in enakovrednosti semena žit, ki se prideluje v Ukrajini
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Odločba Sveta 2003/17/ES priznava enakovrednost nekaterim tretjim državam glede poljskih pregledov in pridelave semena nekaterih vrst, ki se izvajajo v skladu z direktivami 66/401/EGS, 66/402/EGS, 2002/54/ES in 2002/57/ES. Nacionalne določbe, ki urejajo seme, požeto in kontrolirano v navedenih državah, dajejo glede lastnosti semena in ureditev njegovega pregledovanja, zagotavljanja identifikacije semena, označevanja in kontrole ista zagotovila kot določbe, ki se uporabljajo za seme, požeto in kontrolirano v Evropski uniji. Ker Ukrajina ni med navedenimi tretjimi državami, uvoz semen žit, požetih v navedeni državi, v Evropsko unijo trenutno ni mogoč. 
            
            
               Ukrajina je Komisijo zaprosila, da se njeno seme žit vključi v področje uporabe Odločbe Sveta 2003/17/ES kot enakovredno. 
            
            
               Komisija je na podlagi tega zahtevka izvedla pregled veljavne zakonodaje Ukrajine in revizijo poljskih pregledov in sistema potrjevanja semena za seme žit v Ukrajini. Ugotovljeno je bilo, da so obstoječe ukrajinske zahteve in sistem enakovredni zahtevam in sistemu Unije ter nudijo ista zagotovila kot sistem Unije. 
            
            
               Zato je primerno, da se s sklepom, ki ga sprejmeta Evropski parlament in Svet, ukrajinsko seme prizna kot enakovredno semenu žit, požetemu, pridelanemu in kontroliranemu v Evropski uniji. 
            
            
               •Skladnost z veljavnimi predpisi s področja zadevne politike
            
            
               
                  To je tehnično izvajanje obstoječih zahtev in zato skladno z obstoječimi določbami politike na področju politike semena ali trženja semena.
               
            
            
               •Skladnost z drugimi politikami Unije
            
            
               
                  Ta predlog je v skladu s cilji pridružitvenega sporazuma med EU in Ukrajino, saj bo spodbudil trgovino s semenom, ki je v skladu s pravili Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Pravna podlaga tega akta je člen 43(2) PDEU, ki Evropski parlament in Svet pooblašča, da določita določbe, potrebne za doseganje ciljev skupne kmetijske politike.
               
            
            
               •Subsidiarnost (za neizključno pristojnost) 
            
            
               
                  Zahteve za seme so urejene na ravni Unije. Da bi zagotovili prosti pretok uvoženega semena na enotnem trgu, je potrebno ukrepanje na ravni Unije.
               
            
            
               •Sorazmernost
            
            
               
                  To je edina možna oblika ukrepanja Unije za doseganje zastavljenega cilja.
               
            
            
               •Izbira instrumenta
            
         
         
            
               
                  Pravni instrument določa pravna podlaga, člen 43(2) PDEU.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Države članice so bile obveščene in z njimi so potekala posvetovanja v Stalnem odboru za rastline, živali, hrano in krmo. Ločeno posvetovanje ni bilo potrebno, saj se pobuda nanaša samo na tehnično izvajanje obstoječih pravil in v preteklosti v okviru podobnih pobud ni bilo ločenega posvetovanja. Ukrajina je sama podala pripombe na osnutek revizijskega poročila, v katerem ni bilo ugotovljenih večjih spornih vprašanj.
               
            
            
               •Zbiranje in uporaba strokovnih mnenj
            
            
               
                  Komisija je izvedla zakonodajno analizo v sodelovanju z Ukrajino, njene službe pa so izvedle pregled v Ukrajini. Pripravila je poročilo, v katerem je predstavila potrebne podatke, ki utemeljujejo to pobudo.
               
            
            
               •Ocena učinka
            
            
               
                  To je sklep, ki je povsem tehnične narave, s katerim se izvajajo obstoječa pravila, zato ocena učinka ni potrebna.
               
            
            
               •Ustreznost in poenostavitev ureditve
            
            
               
                  Ta predlog ni povezan s programom REFIT. Predlog bo spodbudil trgovino med Ukrajino in EU. Z vlaganjem v zmogljivosti za proizvodnjo semen v Ukrajini podjetja s sedežem v EU poskušajo diverzificirati svoja območja proizvodnje semen po vsej Evropi, da bi zmanjšala tveganja za proizvodnjo samo na enem podnebnem območju. Enakovrednost bi torej prispevala k ohranjanju neprekinjene oskrbe s semenom visoke kakovosti v EU. Poleg tega evropska semenska podjetja iščejo nove priložnosti, ki bi jih zagotovila enakovrednost EU. Predlog ne vpliva na stroške usklajevanja za gospodarske subjekte. „Digitalni pregled“ se za ta predlog ne uporablja.
               
            
            
               •Temeljne pravice
            
            
               
                  Ni relevantno.
               
            
            
               4.PRORAČUNSKE POSLEDICE
            
            
               
                  Jih ni.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ni relevantno.
               
            
            
               •Obrazložitveni dokumenti (za direktive)
            
         
         
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Ena sama vsebinska določba v predlogu dodaja Ukrajino na seznam držav, za katere je bila priznana enakovrednost poljskih pregledov semenskih posevkov vrst žit in enakovrednost proizvedenega semena.
               
            
            
               2020/0053 (COD)
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o spremembi Odločbe Sveta 2003/17/ES glede enakovrednosti poljskih pregledov semenskih posevkov žit, ki se izvajajo v Ukrajini, in enakovrednosti semena žit, ki se prideluje v Ukrajini
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 43(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Odločba Sveta 2003/17/ES določa
                  2
               , da se poljski pregledi določenih semenskih posevkov v navedenih tretjih državah pod določenimi pogoji štejejo za enakovredne poljskim pregledom, opravljenim v skladu z zakonodajo Unije, in da se seme določenih vrst žit, pridelano v navedenih državah, pod določenimi pogoji šteje za enakovredno semenu, pridelanemu v skladu z zakonodajo Unije.
            
            
               (2)Ukrajina je Komisijo zaprosila za priznanje enakovrednosti njenega sistema poljskih pregledov semena žit ter semena žit, pridelanega in potrjenega v Ukrajini.
            
            
               (3)Komisija je preučila zadevno zakonodajo Ukrajine in na podlagi revizije sistema uradnih kontrol in potrjevanja semena žit v Ukrajini ter njegove enakovrednosti z zahtevami Unije, izvedene leta 2015, objavila „Končno poročilo o reviziji, izvedeni v Ukrajini od 26. maja 2015 do 4. junija 2015, za ocenitev sistema uradnih kontrol in potrjevanja semena žit ter njegove enakovrednosti z zahtevami Evropske unije“. 
            
            
               (4)Na podlagi navedene presoje je bilo ugotovljeno, da se poljski pregledi semenskih posevkov, vzorčenje, testiranje in uradne naknadne kontrole semena žit izvajajo ustrezno ter da izpolnjujejo pogoje iz Priloge II k Odločbi 2003/17/ES in zadevne zahteve iz Direktive 66/402/EGS. Poleg tega je bilo ugotovljeno, da so nacionalni organi, pristojni za izvajanje potrjevanja semena v Ukrajini, usposobljeni in da ustrezno delujejo.
            
            
               (5)Zato je primerno, da se prizna enakovrednost poljskih pregledov semena žit v Ukrajini ter semena žit, pridelanega v Ukrajini in uradno potrjenega s strani ukrajinskih organov.
            
            
               (6)Odločbo 2003/17/ES bi bilo zato treba ustrezno spremeniti –
            
         
         
            
               SPREJELA NASLEDNJI SKLEP:
            
            
               Člen 1
               Spremembi Odločbe 2003/17/ES
            
            
               Priloga I k Odločbi 2003/17/ES se spremeni:
            
            
               (a)v tabeli se med „TR“ in „US“ vstavi naslednji vnos:
            
            
                     
                        „UA
                     
                  
                  
                     
                        Ministry of Agrarian Policy and Food of Ukraine
                     
                     
                        Khreshchatyk str., 24, 01001, KYIV
                     
                  
                  
                     
                        66/402/EGS“
                     
                  
               
               (b)v opombi k navedeni tabeli se med „TR – Turčija“ in „US – Združene države“ vstavi naslednje:
            
            
               „UA – Ukrajina“.
            
            
            
               Člen 2
               Začetek veljavnosti
            
            
               Ta sklep začne veljati dvajseti dan po objavi v Uradnem listu Evropske unije.
            
            
               Člen 3
               Naslovniki
            
            
               Ta sklep je naslovljen na države članice.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL C , , str. .
               
               
                  
                     (2)
                  
                        Odločba Sveta 2003/17/ES z dne 16. decembra 2002 o enakovrednosti poljskih pregledov semenskih posevkov v tretjih državah in o enakovrednosti semena, pridelanega v tretjih državah (UL L 8, 14.1.2003, str. 10).